钦定古今图书集成/明伦汇编/交谊典/第047卷 > 《受之贻我盆中古桧报以短歌》沈春泽
## 钦定古今图书集成/明伦汇编/交谊典/第047卷 > 《受之贻我盆中古桧报以短歌》沈春泽

“冬冬叩门惊坐起，一札传来香雾泚。乃是钱郎贻我
书，古桧忽从庭下徙。虬枝。铁干不似人间来，柏叶松
身何足拟。君言尔有凉月台，移傍朱阑故可喜。”又言
“吾家童子不好事，坐见苍髯委蝼螘。捧缄抚桧三叹
息，我知君意不止此。君何不贻我一树花，花随风雨
三更死。”又“何不贻我一东书，恨杀人情薄于纸。”古桧
亭亭傲岁寒，沈郎不受人怜应似尔。感君此意宁可
辞，著意护持推小史。日高不厌置苔阶，寒来莫更添
梅水。他年老作博望槎，往问支机我与子。